सीआरपीएफ की मदद से तालाब का जीर्णोद्धार
गालूडीह| गुड़ाझोरगांव में सीआरपीएफ कैंप के समीप एक बड़ा बांध (तालाब) का जीर्णोद्धार तथा घाट का निर्माण सीआरपीएफ जवान कर रहे हैं। यहां के ग्रामीणों ने इस बांध पर घाट बनाने की मांग वर्षों से करते रहे हैं। ग्रामीण क्षेत्र के जनप्रतिनिधि, विधायक, सांसद आदि सभी से इस संबंध में गुहार लगा चुके हैं, लेकिन आज तक घाट का निर्माण नहीं हो सका। जब इस बात की जानकारी सीआरपीएफ के अधिकारियों को हुई तो उन्होंने बांध पर घाट बनवाने का निर्णय लिया। विभाग की ओर से बालू, सीमेंट, ईंट आदि देने की बात कही गई। वहीं निर्माण कार्य में जवानों ने श्रमदान करने का भी निर्णय लिया है। बांध पर घाट का निर्माण कार्य शुरू हो चुका है। जिसमें जवान श्रमदान कर रहे हैं। अधिकारियों का कहना है कि बरसात में ग्रामीणों को नहाने-धोने में कोई परेशानी नहीं होगी। इसका निर्माण जल्द पूर्ण कर दिया जाएगा।
hin_Deva hin_Deva